**Basme, vise...**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În revărsările de Lună

Când oceanele se-nalță

Basmul cu timpul se-mpreună

Și slova lui primește viață.

Minunea sufletul o crede

Deloc mirat că nu e lege,

Căci nu aude, nici nu vede,

Dar totul știe și-nțelege.

Chiar de vederea-n beznă tace,

Iar alte simțuri doar așteaptă

Potop de tihnă și de pace

Tot înecând spre el se-ndreaptă.

Că inima cu toată starea

S-aruncă-n valuri cu putere,

Cum fluxu-mpinge-n ceruri marea

Așa și ea cată tăcere.

Câte cunoaște-acum nespuse,

Câte citește ea nezise,

Când gândurile nesupuse

Înfăptuiesc cârduri de vise.

Care se duc, se duc în lume,

Care zvâcnesc spre nesfârșire

Fără să-și caute un nume

Să-l alipească la iubire.

E doar o cale înainte

Fără de laudă, ocară

Zburând ca vers fără cuvinte

Din toamnă înspre primăvară.

Iar Luna aur nou revarsă,

Vremea se scaldă în poveste

Și visurile vin acasă

Căci înainte mult mai este.

Victor Bragagiu